Ta’kidlanishicha, sinovdan maqsad AQSh «yadroviy kuchlari shayligini» va «milliy yadroviy tiyib turishning samaradorligini» namoyish etishdir. Foto: Reuters Kaliforniyadagi Vandenberg harbiy-havo bazasida qurollanmagan Minuteman III qit’alararo ballistik raketasi parvozi amalga oshirildi, deb xabar berdi AQSh harbiy-havo kuchlari global zarba berish qo‘mondonligi. Xabarda aytilishicha, bundan maqsad AQSh «yadroviy kuchlari shayligini» va «milliy yadroviy tiyib turishning samaradorligini» namoyish etishdir. «Mazkur sinov dunyoda ro‘y berayotgan hozirgi voqealar natijasi emas», — deyiladi xabarda. Raketaning bosh bloki 4,2 ming milga yaqin (6,7 ming km) masofani bosib o‘tib, Tinch okeanidagi Marshall orollarining Kvajaleyn atolligacha yetib borgan. Sinov avgust boshlarida o‘tkazilishi lozim edi. Biroq AQSh Tayvan sababli Xitoy bilan munosabatlarda yuzaga kelgan keskinlikni kuchaytirmaslik uchun raketa parvozini kechiktirgandi, deb yozadi The Wall Street Journal.